ไทย และสาธารณรัฐประชาธิปไตยประชาชนลาว เห็นพ้องยกระดับความสัมพันธ์เป็นหุ้นส่วนยุทธศาสตร์เพื่อพัฒนาความเจริญเติบโตอย่างยั่งยืนผ่านการเชื่อมโยงแบบไร้รอยต่อ ทั้งในระดับประเทศและภูมิภาค
การประชุมร่วมนายกรัฐมนตรีและรัฐมนตรีอย่างไม่เป็นทางการไทย-ลาว ครั้งที่ 3 ที่ศูนย์การประชุมนานาชาติ นครหลวงเวียงจันทน์ สาธารณรัฐประชาธิปไตยประชาชนลาว หรือ สปป.ลาว เสร็จสิ้นลงแล้ว โดยภายหลังการประชุม พลเอก ประยุทธ์ จันทร์โอชา นายกรัฐมนตรีไทย และนายทองลุน สีสุลิด นายกรัฐมนตรี สปป.ลาว ได้แถลงผลการประชุมร่วมกัน โดย นายกรัฐมนตรี กล่าวว่า ที่ประชุมครั้งนี้เห็นพ้องให้ส่งเสริมการเป็นหุ้นส่วนยุทธศาสตร์เพื่อพัฒนาความเจริญเติบโตอย่างยั่งยืนผ่านการเชื่อมโยงแบบไร้รอยต่อร่วมกันกใน 3 เสาหลัก คือ ด้านความมั่นคง เห็นชอบร่วมกันบริหารจัดการชายแดน ทั้งการปราบปราบยาเสพติดและการค้ามนุษย์ ส่วนด้านเศรษฐกิจ เน้นการเชื่อมโยงแบบไร้รอยต่อตามแผนแม่บทอนุภูมิภาคลุ่มแม่น้ำโขง หรือ ACMECS โดยเฉพาะการเชื่อมโยงทางกายภาพทั้งทางบกและทางน้ำ ผลักดันการก่อสร้างสะพานแห่งที่ 5 (บึงกาฬ-บอนลิคำไซ) เพื่อเพิ่มมูลค่าการค้าระหว่างกันในปี 2564 เป็น 11,000 ล้านเหรียญดอลล่าร์สหรัฐ ส่วนความร่วมมือด้านการพัฒนา ไทยสนับสนุนให้ สปป.ลาว ได้ใช้ประโยชน์จากโครงการพระราชดำริเพื่อสร้างการพัฒนาอย่างยั่งยืนให้กับลาว รวมถึงส่งเสริมการเชื่อมโยงด้านการท่องเที่ยวไทย-ลาว พร้อมกันนี้ นายกรัฐมนตรียังย้ำว่า ผลการประชุมหลายเรื่องที่เป็นประโยชน์ในครั้งนี้จะก่อให้เกิดประโยชน์โดยรวมต่ออาเซียนและภูมิภาคด้วย 


โอกาสนี้ นายกรัฐมนตรี ยังได้มอบเงินช่วยเหลือ จำนวน 75 ล้านบาท เพื่อช่วยเหลือฟื้นฟูแขวงอัตตะปือจากอุทกภัยเพิ่มเติม และมอบโครงการพัฒนาวิทยาลัยพลศึกษานครหลวงเวียงจันทน์ รวมถึงนายกรัฐมนตรีทั้ง 2 ฝ่าย ยังได้ร่วมเป็นสักขีพยานในพิธีลงนามบันทึกความเข้าใจ จำนวน 7 ฉบับ ที่ครอบคลุมทั้งด้านความมั่นคง เศรษฐกิจและด้านการพัฒนา เช่น ร่างแถลงการณ์ร่วม JCR ไทย-ลาว ครั้งที่ 3 , บันทึกความเข้าใจว่าด้วยความร่วมมือด้านการศึกษา , บันทึกความเข้าใจการซื้อขายไฟฟ้าฉบับใหม่ และร่างกรอบความร่วมมือว่าด้วยการตรวจคนเข้าเมือง ทั้งนี้ก่อนเดินทางกลับประเทศไทย นายกรัฐมนตรีและคณะยังเยี่ยมชมผลงานความร่วมมือด้านพลังงานไฟฟ้าครบรอบ 50 ปีด้วย